S-1682/2023

Mál þetta, sem dómtekið var 24. október sl., er höfðað með ákæru, útgefinni af lögreglustjóranum á höfuðborgarsvæðinu 14. mars 2023, á hendur P-kk-þgf H-kk-þgf, kt. [...], [...], [...], fyrir eftirtalin umferðarlagabrot, með því að hafa:

1. Sunnudaginn 23. janúar 2022 ekið bifreiðinni [...] sviptur ökurétti og óhæfur til að stjórna henni örugglega vegna áhrifa ávana- og fíkniefna (í blóði mældist amfetamín 65 ng/ml og tetrahýdrókannabínól 27 ng/ml) um Nönnufell í Reykjavík, þar sem lögregla hafði afskipti af ákærða.

2. Mánudaginn 28. febrúar 2022 ekið bifreiðinni [...] sviptur ökurétti og óhæfur til að stjórna henni örugglega vegna áhrifa ávana- og fíkniefna (í blóði mældist amfetamín 50 ng/ml og tetrahýdrókannabínól 22 ng/ml) um Vogatungu í Kópavogi, án þess að hlýða fyrirmælum lögreglu um að stöðva akstur, áfram upp Hlíðarveg og þaðan að Digranesvegi, þar sem ákærði stöðvaði akstur til móts við Vallatröð.

Teljast brot í báðum liðum varða við 1., sbr. 2. mgr. 50. gr. og 1. mgr. 58. gr., sbr. 1. mgr. 95. gr. umferðarlaga nr. 77/2019 og brot í lið 2 einnig við 5., sbr. 6. mgr. 7. gr., sbr. 1. mgr. 94. gr. sömu laga. Þess er krafist að ákærði verði dæmdur til refsingar, til greiðslu alls sakarkostnaðar og til að sæta sviptingu ökuréttar skv. 99. gr. og 101. gr. laga nr. 77/2019.

Undir rekstri málsins féll ákæruvaldið frá kröfu um sviptingu ökuréttar með vísan til þess að um hegningarauka væri að ræða í máli þessu.

Við þingfestingu málsins neitaði ákærði að hafa framið það brot sem lýst er í ákærulið 1. Var því ákveðið að aðalmeðferð færi fram í málinu. Til stóð að hún færi fram 3. október sl. en ákærði sótti þá ekki þing og boðaði ekki forföll. Var því boðað til aðalmeðferðar á ný 24. október sl. Mætti ákærði þá fyrir dóminn og breytti afstöðu sinni til ákæru og játaði skýlaust þá háttsemi sem honum er gefin að sök í báðum liðum ákæru.

Með vísan til framangreind svar farið með mál þetta samkvæmt 164. gr. laga nr. 88/2008 um meðferð sakamála og var það tekið til dóms án frekari sönnunarfærslu þegar sækjanda og verjanda ákærða hafði verið gefinn kostur á að tjá sig um lagaatriði og ákvörðun viðurlaga.

Verjandi ákærða krefst vægustu refsingar sem lög leyfa og hæfilegra málsvarnarlauna sér til handa.

Eins og áður sagði hefur ákærði skýlaust játað brot sín. Er sannað með játningu hans og öðrum gögnum málsins að ákærði er sekur um þá háttsemi sem honum er gefin að sök og eru brot hans rétt heimfærð til refsiákvæða í ákæru.

Ákærði er fæddur í [...]. Samkvæmt framlögðu sakavottorði, dagsettu 9. mars 2023, gekkst ákærði undir greiðslu sekta með tveimur lögreglustjórasáttum [...]2019 fyrir ölvunarakstur og var jafnframt sviptur ökurétti í samtals 14 mánuði frá þeim degi að telja. Með dómi [...] 2020 var ákærði dæmdur til sektargreiðslu og til að sæta sviptingu ökuréttar í 20 mánuði frá 19. nóvember 2020 að telja fyrir akstur undir áhrifum ávana- og fíkniefna. Brotin sem ákærði var sakfelldur fyrir voru framin fyrir uppsögu framangreindra sátta og var honum því gerður hegningarauki með dóminum. Með dómi [...] 2021 var ákærði dæmdur til sektargreiðslu og til að sæta sviptingu ökuréttar í 24 mánuði frá 19. júlí að telja fyrir akstur undir áhrifum ávana- og fíkniefna, sem og akstur sviptur ökurétti. Loks var ákærði dæmdur til að sæta fangelsi í 30 daga með dómi [...]2022, auk þess sem hann var sviptur ökurétti ævilangt frá 28. júní 2022 að telja. Að öðru leyti kemur sakaferill ákærða ekki til skoðunar.

Brot ákærða samkvæmt ákæru voru framin áður en framangreindur dómur frá [...]2022 var kveðinn upp og verður ákærða því dæmdur hegningarauki nú, sbr. 78. gr. almennra hegningarlaga nr. 19/1940, er samsvarar þeirri þyngingu refsingarinnar sem orðið hefði ef dæmt hefði verið um öll brotin í fyrra málinu. Við ákvörðun refsingar í máli þessu verður því litið svo á að ákærði hafi með brotum sínum nú í þriðja sinn gerst sekur um akstur undir áhrifum ávana- og fíkniefna, en í annað sinn ekið sviptur ökurétti.

Með hliðsjón af framangreindu, sakarefni þessa máls, dómvenju og 77. gr. almennra hegningarlaga nr. 19/1940 þykir refsing ákærða hæfilega ákveðin fangelsi í 45 daga.

Ákærði greiði málsvarnarþóknun skipaðs verjanda síns, S-kk-ef P-kk-ef lögmanns, 350.000 krónur að meðtöldum virðisaukaskatti, og 310.028 krónur í annan sakarkostnað.

Af hálfu ákæruvaldsins flutti málið Á-kk-nf B-kk-nf S-kk-nf aðstoðarsaksóknari.

B-kk-nf Þ-kk-nf héraðsdómari kveður upp dóm þennan.

DÓMSORÐ:

Ákærði, P-kk-nf H-kk-nf, sæti fangelsi í 45 daga.

Ákærði greiði málsvarnarþóknun skipaðs verjanda síns, S-kk-ef P-kk-ef lögmanns, 350.000 krónur, og 310.028 krónur í annan sakarkostnað.

B-kk-nf Þ-kk-nf